Хафез
Внимание без да получа…

Превод от персийски (фарси): Йордан Милев, 1969

chitanka.info

Внимание без да получа,

вървях след нея упорит.

Сто благосклонности положих,

не спря тя поглед жаловит

на мен… И приливът безценен

на мойте сълзи не изми

ненавистта й, че е нищо

дъждът за твърдия гранит.

О, боже, оня храбър момък

пази от гневната стрела

на изолираните хора,

от присмеха им ядовит.

От непрестанните ми мъки

не спяха птиците в нощта.

Оная птица гледай, дето

спи още в своя сън открит.

А как желаех там по нея

да изгоря подобно свещ!

Но не дойде тя в моя порив,

тъй както идва вятър скрит.

Любима, мигар ще намеря

из пътя каменно сърце,

което няма да направи

пред острата ти сабя щит.

Хафез, стихът на твойта обич

е привлекателен… Но тя

не го научи пак, макар че

ти я въздигна като мит.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.